Januarie | 2013 | Op reis deur die lewe
Archive for Januarie, 2013
daar's 'n driveway divatjie op my kieriebaai kruiwa
Dit reën Nuwejaarswense – nou al vir 'n volle 3 weke lank. Ek voel van toontjie tot kroontjie deurdrenk van al die opregtheid en die voorspelbare dosis oppervlakkigheid. Voel my omring van poele vol inspirerende kreatiwiteit sowel as plasse vol niksseggende clichés. En steeds hou dit aan reën …
Ek skep en drink en bottel vir later. Van die verkwiklikste en lewegewendste woorddruppels wat die afgelope weke op my geval het, is hierdie eenvoudige, ryk frase vir my die heel mooiste: to nurture and nourish ...
Om te voed en te vertroetel. Liggaam. Gees. Siel. Drome. Werklikhede. Wonde. Vreugdes. Kinders. Veral kinders. Mekaar ook. Ander. Self.
Nurture and nourish.
Ek maak dit my mantra en my manna.
Ek vou ons almal daarin toe vir 2013 …
Want hierdie jaar bring opwindende uitdagings, stel enorme eise en verg intense fokus en matelose emosionele energie.
Vir my wag daar 'n heerlike hoogtepunt: Ek dra mos so baie stories en songs in my rond dat ek elke af en toe die krane moet oopdraai en 'n klomp van hulle loslaat …
My boek, DRIVEWAY DIVATJIE , word op 3 Maart 2013 met 'n show by die Stellenbosch Woordfees bekendgestel.
Ek sal jou VREESLIK graag daai dag daar wil hê om saam met my te dans wanneer dit oorvloed reën!
En moenie vergeet nie: Die aand voor Driveway Divatjie se launch hou ons One More Jimmelse Jôl innie City Hôl op Stellenbosch, ten bate van Badisa. Kry al die nodige info by http://www.badisa.org.za – kliek net op UPCOMING EVENT. Koop 'n tafel, of 'n kaartjie en kom! Dis tax deductible pret!
My diepdiephartwens is om in hierdie jaar 'n nuwe CD op te neem. Hier lê al 'n hele versameling vars songs opgehoop in my laai. Lewensbeskrywende songs oor the human condition, wat iets verwoord van ons alledaagse bestaan – ons soeke, onrus en stryd; ons liefde en geloof. Die songs sméék om nou opgeneem te word – al moet ek dit ook stuk-stuk doen, kruiwavrag vir kruiwavrag…
Einde laasjaar kry ek 'n brief van 'n vriendin, uit Lesotho. By hulle is die water min. 'n Man stoot dit vrag vir vol vrag met sy kruiwa aan van 'n ver bron af. Op sy kruiwa het hy 'n kolossale blou plastiek sak, met wat lyk soos 'n kraantjie. Dié sak gaan maak hy anderkant vol en bring dit dan vir sy mense om leeg te tap en van te lewe. So boer hy met water en blessings.
Hulle woord vir 'n kruiwa is 'n keribae. Hulle spreek dit uit "kieriebaai". Maar vir my lyk die spelling altevol na "carry baie".
365 dae "carry baie"! Dis dikwels beter om maar liewer, so aan die begin van die jaar, nie te weet presies hóé baie hy gaan carry nie. Wat 2013 se keribae ook al vir jou gaan aandra, mag jy ge-nurture and nourish word – genoeg en gereeld – en mag jy jou medemens nurture and nourish met hierdie soort Apache blessing-ervarings: